Mihalik-moord: 3 kan eers later borgtog vra | Netwerk24
Deur Malherbe Nienaber 13 Desember 2018 14:40
Die borgtogaansoek van die drie vermeende moordenaars van adv. Pete Mihalik sal in Februarie aangehoor word.
Sizwe Biyela, Nathi Khumalo en Vuyile Maliti het Donderdagmiddag vlugtig in die landdroshof in Kaapstad verskyn.
Sizwe Biyela, Nathi Khumalo en Vuyile Maliti in die landdroshof in Kaapstad verlede maand. Hulle word aangekla van die moord op adv. Pete Mihalik op 30 Oktober. Foto: Jaco Marais
Verskeie lede van die polisie se nuwe bende-eenheid was in die hof met die mans se verskyning.
Landdros Greg Jacobs het die hof die oggend verdaag terwyl daar gewag is vir al drie die mans om by die hof aan te kom. Hulle het eers kort ná 12:00 in die hof verskyn.
Adv. Pete MihalikFoto: Adrian de Kock
Jacobs het die ondersoekbeampte beveel om seker te maak dat die mans met hul volgende verskyning stiptelik in die hof verskyn. Adv. Helene Booysen, staatsaanklaer, het deur die oggend gesê twee van die drie mans is reeds in die hofgebou en daar word gewag op die derde man wat van die Paarl af gebring word.
Volgens Jacobs is 15 Februarie die vroegste wat die hof hul borgtogaansoek sal kan aanhoor.
Mihalik is op 30 Oktober in Groenpunt, Kaapstad, doodgeskiet terwyl hy sy kinders by die skool afgelaai het. Hy is in sy motor dood.
Biyela, Khumalo en Maliti is aangekla van moord, poging tot moord en die besit van 'n ongelisensieerde vuurwapen en patrone.
Met hul vorige verskyning in November het die hof gehoor dat Biyela en Khumalo glo "botsende belange" het en die saak is toe uitgestel sodat Khumalo sy eie regsverteenwoordiger kon kry.
Teen Donderdag het elkeen van die beskuldigdes hul eie regsverteenwoordiger gehad en daar is besluit om voort te gaan om 'n aansoek om borgtog in te dien.